OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki se v imenu Unije zastopa na 19. zasedanju konference pogodbenic Konvencije o mednarodni trgovini z ogroženimi prosto živečimi živalskimi in rastlinskimi vrstami v zvezi s predvidenim sprejetjem sklepov, med drugim o spremembi dodatkov h Konvenciji.

2.Ozadje predloga

2.1.Konvencija o mednarodni trgovini z ogroženimi prosto živečimi živalskimi in rastlinskimi vrstami

Cilj Konvencije o mednarodni trgovini z ogroženimi prosto živečimi živalskimi in rastlinskimi vrstami (v nadaljnjem besedilu: Konvencija ali konvencija CITES) je zaščititi prosto živeče živali in rastline pred pretiranim izkoriščanjem zaradi mednarodne trgovine. Konvencija je začela veljati 1. julija 1975.

Evropska unija in vse njene države članice so pogodbenice Konvencije.

2.2.Konferenca pogodbenic Konvencije

Konferenca pogodbenic je upravljavski organ Konvencije, ustanovljen na podlagi člena XI Konvencije. Sestane se vsaki dve ali tri leta, da pregleda izvajanje Konvencije. Zlasti obravnava in sprejema predloge za spremembo seznamov vrst iz dodatkov I in II h Konvenciji. Obravnava tudi dokumente za razpravo in poročila pogodbenic, stalnih odborov, sekretariata in delovnih skupin ter priporoča ukrepe za učinkovitejše izvajanje Konvencije.

Kolikor je to mogoče, konferenca pogodbenic o predlogih za spremembo dodatkov I in II odloča s soglasjem. Če ne doseže soglasja, se o sklepih glasuje in se lahko sprejmejo z dvotretjinsko večino predstavnikov, ki so prisotni in glasujejo v skladu s členom XV(1)(b) Konvencije. Vsaka pogodbenica ima en glas, razen regionalnih organizacij za gospodarsko povezovanje, ki lahko v obsegu svojih pooblastil „glasujejo s številom glasov, enakim številu njihovih držav članic, ki so pogodbenice [K]onvencije“, na podlagi člena XXI(5) Konvencije. Unija in države članice svoje pravice do glasovanja uveljavljajo izmenično, odvisno od predmeta urejanja sklepa, ki ga je treba sprejeti. Pri sklepih o spremembi dodatkov pravice do glasovanja uveljavlja Unija, saj so dodatki h konvenciji CITES preneseni v ustrezno zakonodajo Unije.

2.3.Predvideni sklepi konference pogodbenic

Konferenca pogodbenic bo na 19. zasedanju, ki bo potekalo od 14. do 25. novembra 2022, odločala o 52 predlogih za spremembo dodatkov h konvenciji CITES (v nadaljnjem besedilu: predlogi za uvrstitev na seznam). Namen vključitve določenih vrst oziroma skupin vrst v dodatke je spremljanje in urejanje (Dodatek II) ali splošna prepoved (Dodatek I) komercialne trgovine z navedenimi vrstami.

Dodatki so kot sestavni del Konvencije pravno zavezujoči. Na podlagi člena XV(1)(c) Konvencije se spremembe, o katerih pogodbenice odločijo na konferenci pogodbenic, začnejo uporabljati 90 dni po končani konferenci pogodbenic.

3.Stališče, ki se zastopa v imenu Unije

Unija naj bi kot pogodbenica Konvencije zastopala stališče glede vsakega od predlogov za uvrstitev na seznam in številnih drugih osnutkov sklepov na dnevnem redu konference pogodbenic. Predloge za uvrstitev na seznam, vključno s tistimi, ki jih je predložila Unija, in druge predlagane sklepe konference pogodbenic so pregledali strokovnjaki Komisije in držav članic, tudi glede morebitnih vplivov teh sklepov na ustrezne predpise in politike Unije. Stališče, ki ga predlaga Komisija, temelji na teh strokovnih razpravah, ki so potekale v okviru ustreznih strokovnih skupin Komisije.

Predlogi za uvrstitev na seznam in več drugih osnutkov sklepov konference pogodbenic lahko vplivajo na predpise EU ali spremenijo njihovo področje uporabe, zlasti ker bi vključevali spremembe ustrezne zakonodaje in izvedbenih pravil Unije. Spremembe dodatkov h Konvenciji je treba izraziti v pravnem redu EU z ustreznimi spremembami Uredbe Sveta (ES) št. 338/97 in, kjer je primerno, izvedbenih uredb. S tem bodo uvedene ali odpravljene omejitve za izvoz iz EU, uvoz vanjo in trgovino znotraj nje z vrstami, ki jih te spremembe zadevajo.

Komisija je v rednih stikih z deležniki z interesom za vprašanja, ki jih zajema Konvencija, kot so okoljske nevladne organizacije, predstavniki poslovnih sektorjev, vključenih v trgovino s proizvodi iz prosto živečih vrst ali njihovo uporabo, in lovske ali ribiške organizacije. Komisija je 15. julija 2022 organizirala posvetovanje z zainteresiranimi deležniki, da bi pridobila njihova mnenja o zadevah, o katerih se bo razpravljalo na 19. zasedanju konference pogodbenic Konvencije. Njihove prispevke je ustrezno upoštevala pri pripravi predlaganega sklepa Sveta.

Nadaljnje analize predlogov konference pogodbenic izvajajo sekretariat CITES in strokovnjaki iz specializiranih organizacij, kot so Mednarodna zveza za ohranjanje narave in naravnih virov (IUCN), mreža za nadzor nezakonite trgovine s prosto živečimi živalskimi in rastlinskimi vrstami TRAFFIC ter strokovna svetovalna skupina Organizacije za prehrano in kmetijstvo (FAO) za oceno predlogov za uvrstitev vrst na seznam konvencije CITES. Večina teh analiz ni bila pravočasno na voljo za predlog Komisije; vse bi bilo treba v celoti upoštevati, ko se bo o predlogu razpravljalo z državami članicami v Svetu.

Tudi več delovnih dokumentov za 19. zasedanje konference pogodbenic Konvencije ni bilo pravočasno na voljo, da bi Komisija v danem trenutku predlagala stališče Unije. Komisija zato predlaga, naj se stališča o navedenih zadevah določijo med razpravami delovne skupine Sveta ali na zasedanju konference pogodbenic za dokumente, ki bodo na voljo šele takrat.